정조 8년
甲辰六月初六日辰時。上御誠正閣。時原任大臣備局堂上入侍時。領議政鄭存謙。判府事洪樂性。左議政李福源。右議政金熤。判府事具善復。司直金華鎭鄭尙淳。漢城判尹金魯鎭。兵曹判書徐有隣。行副司直鄭好仁徐有慶。戶曹判書鄭一祥。延豊君李𡊠。吏曹判書李在簡。行副司直金履素尹塾李柱國。刑曹判書趙時俊。知敦寧徐有寧。咸春君李昌運。訓鍊都正徐有大。兵曹參判蔡弘履。行承政院左承旨徐有防。右承旨朴祐源。都承旨沈豐之。記事官尹行任金鳳顯李崑秀等。以次進伏訖。存謙曰。夜間聖體。若何。上曰。一樣矣。存謙曰。尹得孚事。卽是爲建德報仇之意。雖未詳其疏本。伏覩徐判府事敦諭。可知其疏旨意之叵測矣。上曰。今日召見卿等者。蓋近日事。似睡非睡。若夢說夢。予亦不知矣。昨日賓筵。已有言及者。辭敎不啻縷縷。尹得孚之見枳委折。予果未知爲緣何事。向因亞銓問啓及銓郞疏語。始知其顚末。豈必因論一重臣事。終身廢錮之理。昨日前望點下。蓋因金文淳事。欲爲調停之計也。及見其疏。滿紙張皇。無非捏人之語。而忽以徐判府事。尾及於辭疏之未。遣辭極其陰毒。徐判府。果何如人也。卽是明義主人。其地處何如。倚毗何如也。閃弄宮筵之話。至請庭辯之擧者。其爲世道之一大機關。有不可以言事論也。卿等位在具瞻。諸宰亦致位金緋。世道之若是波蕩。得孚之有罪與否。其各詳言。予於幺麽得孚。豈大費聲色而處之。所可傷痛者。世道朝象。至此之極也。卿等見此疏本後。悉陳。可也。豐之讀訖。存謙曰。見渠之疏。斷案難掩。渠之多年廢枳。卽是一世之公議。而殿下以無物不遂之聖意。拔諸陰谷。出之陽界。則渠當一疏自劾。以明其本心之不然。而不此之爲。乃反扶護於負犯之凶徒。必欲搆捏於秉執之大臣。其心所在。路人皆知。此無他。只是爲報建德之仇。而所謂建德。尙今不伏典刑。致有此怪鬼之叫嚷也。得孚豈辦此事。卽濟恭使之耳。國是因此而不明。亂逆因此而肆氣。世道之隱憂。國勢之不張。職由此矣。惟願早賜處分。以嚴懲討。以明義理焉。樂性曰。以此疏觀之。渠之心腸。綻露無餘。渠之廢枳。專由於右袒濟恭之罪。則今於甄復之後。固當自劾之不暇。乃反搆捏討濟恭之人。自歸於護逆之科。其旨意之陰慘。設計之凶狡。有不忍正視。此濟恭尙逭王章。故如此不逞之徒。助其凶焰。將至燎原。寧不痛心。伏願殿下。快正典刑。以洩神人之憤。噫。濟恭之尙今偃息於覆載之間。皆臣等之罪也。福源曰。徐判府事與臣。有親査之嫌。而今此所遭。關係甚重。故不得不仰達矣。殿下所以用徐判府。授以股肱之任。托以心腹之寄者。蓋其有隻手擎天之功也。於其注措之間。雖不無得失。究其所執。則明於義理。嚴於隄防。斷斷無他。國耳忘私。世人孰不知之。以此廢族之必欲甘心於判府者。固已久矣。今則第一件懲討。卽是蔡濟恭事。而又彼一邊人所嫉媢矣。名以輔相。被城社威福之目。豈有遽然造朝之理乎。徐判府之所擔負何如。所期待亦何如。而一筆句斷。殆無留難。世道之變。已無可言。此濟恭晏然若無故人。不伏王章之致。伏乞廓揮乾斷。以杜亂本。熤曰。昨伏見敦諭。略知其梗槪。今見疏本。脈絡與情跡。綻露無餘。徐判府卽秉執大義理之人也。而構陷秉執之人。若是陰慘。則渠所以右袒凶逆。力戰公議者。固非爲渠斷案乎。臺言雖重。旣知其護逆。則固當嚴處。以絶亂萌。此而若不嚴處。如得孚輩。其將接踵而出矣。彼得孚。猶屬枝葉。又有根柢。根柢不拔。則枝葉雖翦。亦無益矣。得孚之根柢。卽濟恭是已。而濟恭。君父之讎也。濟恭伏法。然後凶逆可懲矣。上曰。世道所關。諸宰各陳所見。可也。善復曰。大臣所奏。誠好矣。臣雖武夫。豈緩於討逆乎。亟正典刑。是臣之望也。華鎭曰。大臣旣已盡達。臣別無敷演仰奏之事。而枝葉之外。又有根柢。及今嚴處。似好矣。尙淳曰。尹得孚之年前筵奏。旣出護逆之心。而今又搆捏討逆之人。則其言所指。如出一串。在拔本塞源之道。不可不亟賜處分矣。上曰。尹得孚之罪名。世道之壞敗。詳言其由。可也。魯鎭曰。無論公憤私憾。尹得孚之疏。只以權勢二字。攻斥大臣。從古以此加人。人孰免者。其設心。極爲無狀。罪名惟在嚴處。而顧今世道之如此。實由於懲討不嚴。人志靡定。此亦聖上所當留念處也。有隣曰。尹得孚之罪。可勝誅哉。其和應凶賊。背馳國是之狀。已盡昭著於昨春一啓。而今此疏中旨意。一片精神。專屬判府事。判府事。卽義理主人。又是討濟恭之人也。得孚於此。顯肆構誣。必欲甘心者。其心所在。萬萬陰憯。非但在於爲建德報仇而已。護逆亦逆。法不容貸。得孚罪惡。旣彰之後。若不明正典刑。則凶孽之徒。將接跡而起。世道之至於此極。非他故也。顧今義理晦塞。懲討不嚴。元惡大憝之尙稽置辟者。固非一二數。而雖以濟恭事言之。前後三司章疏迭發。凶悖之情狀。詬罵之逆節。昭不可掩。則王章不加。官爵自如。使今日臣子。忍與君讎國賊。尙戴一天。誠不勝其痛骨腐心也。伏願殿下。廓揮乾斷。拔本塞源。使國是正而人心定焉。好仁曰。得孚之罪。右相言是。世道之憂。領相言。是矣。臣無庸更達。有慶曰。尹得孚之罪。可勝誅哉。昨年一啓。若出於無情。則今番臺職之除。在渠實是難得之會。所當自鳴服罪之不暇。而乃敢一言半辭。不及濟恭。反爲搆捏。甘心於義理主人。其陰護凶賊。背馳國是之狀。眞贓綻露無餘矣。一部明義。義理昭揭。爲人臣者。若或少忽於此。則將不得爲人。而得孚之攻斥。至於斯極。言之痛心。濟恭之罪惡。已著於前後三司之疏啓。根柢未鋤。種孽滋生。世道之憂。無時可已。伏乞深軫拔本之道。亟允諸臣之請。一祥曰。尹得孚護逆之罪。大臣諸宰。相繼請討。更無可達者。而得孚當初之啓。旨意已極陰慘。今番之疏。情迹綻露無餘。亟宜嚴加懲討。而至於世道之如此。實緣義理不明。民志靡定之致。特念拔本之道。決允大臣之請。是臣區區之望也。𡊠曰。今此尹得孚疏語。旣及於李命植李祖承事。在臣私義。嫌不可言。而所關不細。故敢此仰達矣。蓋得孚之兩年枳塞。旣由於右袒濟恭之致。則特除臺職之後。在渠道理。固當自明之不暇。而秉執國是之李命植。義理主人之徐判府事。極口臚列。更無餘地。此專出於陰護凶逆。背馳公議之計。其心所在。萬萬叵測。臣於年前待罪都憲時。懲討濟恭之罪。其後三司章奏。相繼迭發。而一年二年。尙未得請。此莫非臣等不誠之罪。然由是而義理湮晦。隄防不嚴。得孚疏又出矣。此而若不嚴處。則此等護逆之類。其將接跡而起。豈不大可懼哉。近日國法不行。王綱未張。世道之憂。將無所止泊。伏乞亟加處分。以爲拔本塞源之道焉。在簡曰。尹得孚。一言以蔽之曰賊邊人。世道則專由於姑息彌縫。故至有此等變怪矣。履素曰。尹得孚當初擧措。已極駭痛。而今其疏中。無一言半辭之及於本事。而乃反力護凶逆。背馳義理。其罪之有無。固無容更議。而此等人。若不嚴處。則世道之憂。無所不至。不可不嚴加處分。以折姦萌。至於世道之如此。蓋由於懲討不嚴。國是未定之致。伏願此等處。快揮乾斷。以除亂本焉。柱國曰。大臣諸宰。已盡達矣。別無更奏之辭。而義理不明。是非不定。故世道至於如此也。塾曰。尹得孚之有罪無罪。更無可言。而世道之至此。專由於姑息之弊也。時俊曰。尹得孚之自初至終。皆欲自明。而渠之罪狀。適足以綻露無餘。雖以世道言之。其病專在姑息二字。得孚事亦由姑息中出來也。有寧曰。尹得孚向來事護逆。而至于今番。眞贓益露矣。渠當臺職陳疏。則固當沬血懲討之是急。而不討當討之國賊。乃反搆捏甘心於懲討。義理之主人徐判府事。此專由於懲討不嚴。根柢尙在。不能拔本塞源之致。大臣旣有陳達。各別處分。是所伏望。昌運曰。大臣諸宰已言之。臣別無更達之辭。而若其拔本塞源之道。深留聖念。是臣望也。有大曰。尹得孚之罪。大臣臚列已著。臣無仰達之辭矣。弘履曰。此卽臣至親事也。雖臺臣。不參啓辭。臣不敢仰對矣。有防曰。尹得孚昨春一啓。必欲甘心護逆。已極兇悖。今者上疏。尤爲痛惋。世道之至此。專由濟恭之尙逭王章。惟聖上亟思拔本之圖焉。祐源曰。尹得孚之疏。指意叵測。甘心護逆。專由於不能拔本之致。伏願深留聖念。嚴加處分焉。豐之曰。尹得孚心術之叵測。今其疏後。尤益彰露矣。攻斥明義錄主人。營護國賊。敢欲漫漶義理。眩亂國是。論其罪狀。已無可言。至於世道之至此。亶由於懲討不行。凶逆肆氣之致。彼濟恭之逆節。旣已昭著。而刑章不加。官爵自如。人心安得不陷溺。世道安得不日下乎。今此得孚之根柢。卽濟恭。快揮乾斷。亟降處分。以爲永折奸萌之道。是臣區區之望也。存謙曰。一堂上下。輿憤可見。今此酬酢。豈止一場間說話而止。此政明國是。展公議之機。伏願殿下。特從臣等之請焉。上曰。明義錄。雖云無地可讀。爲今日臣子者。所不可明目張瞻處乎。今日之馴致得孚。有非一朝之故也。朝家所重。惟刑政是已。得孚與濟恭。薰蕕不相似。聲氣不相通。得孚之爲濟恭。有此言決無是也。向來宮筵說話。卽予苦心。予雖欲鎭安世道。而此等變怪。種種生出。此何故也。此等之人。如欲盡屛於世。則其將空一國而後已。是豈得孚所自辦得者。必有指嗾之人。其爲設計也。亦不滿一哂矣。姑息彌縫之說。予果受而爲過。而眞贓旣未執捉。而朝家刑政。將安所施之。卿等雖以濟恭爲說。濟恭之外。安知無其人耶。天下萬事。莫不有一欛柄。平日卿等。若能秉執而不撓。則豈有此等變怪。若原其所由。一則予過。二則予過。而卿等亦不無其責。得孚不出之前。伈伈泄泄。有若睡中光景。及夫得孚出後。始有此等陳奏。旣見誠實之意。又有戲弄之嫌。予非盡疑一世。亦安知無幾箇得孚。傍伺而朶頤乎。卿等若於平日。以懲討一事。爲着眼之資。凡有躑躅之漸。覬覦之微。大以封事。小以折萌。則豈有今日之事也。此是予自反處。而卿等亦有過也。自丙丁以後八九年。所謂明義錄。幾乎相忘。近日則雖尋常章奏之間。亦不及明義錄事。朝家不必追究。而自下道理。固如是乎。蔡濟恭事。昨日已言之。予豈有私好惡於彼也。若有一番除命。輒遭一番彈駁。設使濟恭。眞有逆節。則無除命之前。殆若置之相忘。有除命之後。必也斷斷。果是誠實底意乎。朝廷之所維持者國體也。國體如此。寧不傷痛。至若判府。則與國同休戚之人也。有國則有判府。如得孚者。百輩換面而出。於判府。有何所損。而此輩雖呈按律之疏。處分在朝家矣。近來判府。養病西樞。不得秉軸。故如得孚之輩。敢生敲撼之計。以售嘗試之意也。卿等若以此言。出播於外。則必無是事矣。福源曰。鎭安之聖意。臣等豈不仰揣。而濟恭群下則謂之極逆。自上則授以官爵。寧有如許義理乎。上曰。自古史牒以來。名之以惡逆。而遺其爲惡逆之實者未之有也。當初聲討之人。亦云無是事。則雖欲加罪。亦將奈何。朝家之貽羞。猶屬細故。其有關於世道之興喪。當如何哉。敬大臣之義。雖不索言。安有如許事乎。存謙曰。聞左相言。則李判府事亦發明云矣。熤曰。朝參日筵奏。旣是明白。則其後擧措。更何言也。上曰。其時洪判府。以左相。初登筵席。有所奏語。予至今感嘆。而其後便同沒頭無尾之事。卿等若得其實以爲言。則予當卽日處分矣。若以大臣之言。爲虛無。則其朝廷果作何計貌樣。熤曰。豈以大臣之言不可不信。爲一副規模。掩國是而壞邦憲乎。樂性曰。此大臣此言果是失着。豈不從其當初討逆之言。而從末後失着之談乎。上曰。今日諸宰。誠慨然矣。若以尹得孚爲是則曰是。爲非則曰非。可也。但云有罪無罪。依俙說去。今日朝廷。從可知也。律名有許多目。重以竄配。輕以徒年。只當別白陳奏而已。安有如此苟且之擧乎。諸宰事誠極寒心矣。樂性曰。今日滿堂諸臣。孰敢異議於其間哉。上曰。懲討亦有許多般。有丙申懲討。有丁酉懲討。有戊戌懲討。有庚子懲討。則諸宰之渾說懲討不嚴。未知何懲討不嚴耶。一二諸宰。至去蔡濟恭姓官爵。自同平人。而輕去其姓者。殆若嚴於懲討。而如此之故。懲討反不嚴也。存謙曰。此懲討。卽濟恭也。得孚旣爲建德報仇。則爲建德者誰。卽濟恭是已。渠所甘心。只在懲討濟恭之人。則渠焉逭護逆之律乎。熤曰。濟恭卽君父之讎也。君父之讎。尙今假貸。此固臣等之罪。而殿下之含容太過。當斷不斷。臣不能無憾矣。上曰。龜柱卽慈殿之同已。猶加島配之律。其逆節。有關某年以前不忍言者故耳。獜漢之地處。亦何如。惟我慈宮。一刀割斷。而渠於兄弟叔姪之間。便同仇敵。此所謂家之賊子。國之亂臣。以至卿士大夫。干犯惡逆者。亦皆不動聲色以處之。此非予自贊之語也。蓋其罪惡貫盈。有不可容貸也。至若濟恭。果是何人。才不是上等。位不是大官。地處亦不是勳戚。則其處分反有難於龜獜兩賊者。豈無以也。蓋無形見之跡耳。熤曰。前後章奏。旣皆露出。則臣可仰達矣。其詬罵之逆節。至兇且憯。載籍以來所未聞所未見。則臣等豈可不聲罪而致討乎。臣等若不得請。則決不退矣。此非徐判府一人所關。卽是網打一世之計。豈不驚心而痛骨乎。上曰。卿等之言。予不知爲穩當也。予以人之受病。敵之乘隙喩之。凡人元氣澌敗。然後外邪乘之。有國釁尤錯出。然後敵侮受之。臟腑實而和扁無可試之術。金主賢而宋家無可俟之隙。若當丙申丁酉大懲創之後。則得孚雖大膽。安敢出似此口氣。此是卿等之過也。卿等若能明於義理。得孚何可生心。卿等宜有人言也。今此諸宰中。面陰背陽。含糊不明者。豈是北面於予者也。卿等何不摘發。一二卿宰之漫漶爲說者。以請罪乎。卿等退去。可也。熤曰。諸臣雖無狀。不能沬血聲罪。今此大義理。孰敢撓改。臣等荐承嚴敎。雖甚惶悚。必準請然後退而俟勘矣。上曰。朝家刑政。當觀其大體。無論罪之大小。聲罪致討之時。固當執跡而論勘。丙申以後諸賊。擧皆甘心於徐判府。而得孚此擧。未知誰所指嗾也。設使得孚爲蔡濟恭。拔濟恭之事於原疏中。渠所爲說。有淸議時議之分。蓋時議云者。侵斥之辭也。此專由於刑政之失當故也。苟使卿等之議。爲公議。則雖卽今不行。必有可行之時。在彼亦然矣。熤曰。公議卽今不行。故馴致此等變怪。轉以至誆惑群聽。世道日非。誠非細慮也。殿下何以謂濟恭之無罪乎。前後三司。論列昭昭。聖敎恐不當如是也。上曰。卿等就坐。存謙等起伏曰。聖敎申複。臣言岨峿。不摡聖心。臣誠惶恧。然君讎國賊。尙此不討。臣等雖被鈇鉞之誅。決不敢退矣。上命書尹得孚疏批曰。省疏具悉。已處分矣。又命書傳敎曰。正言尹得孚爲先遞差。又命書傳敎曰。予之本心。蓋欲辨別黑白。無一人廢錮。咸鎔於陶鑄之中也。近於政目。不見尹得孚三字。固已致訝。而向見銓堂銓郞之對辭辯章。始得以詳知委折矣。朝參日筵奏之有情無情。姑舍是。因其彈人一事。豈必終身永枳。日前賓筵。已有筵敎。昨又點下於前望。今觀疏本。滿紙胡嚷。無非反詈之談。皆屬薄物細故。稱以辭職。忽附徐判府一事於紙末。簸揚慢弄。無所不至。究其旨意。專事構誣。必欲甘心而後已。判府事果何如人也。誼均勳戚。身佩安危。蓋其樹立也秉執也。屹然爲義理主人故耳。然以架空鑿虛之說。挺身向刃於此。大臣以爲鉗制之欛柄。此豈一得孚口氣而已。大抵近日廷臣。視明義一部。作一笆籬邊物。畢竟馴致得孚。予則曰非一朝一夕之故。藉令竄殛之典。施於得孚。此何異於怒室而色市。舊例臺臣之劾大官者。皆不免流竄之擧。況以判府事地處。有此遭罹。此而循常勘斷。繼此大義。愈益湮晦。人心無以底定。將使嫁禍之徒。售其網打之計。尹得孚絶島定配。上曰。律名何以則好也。存謙曰。其旨意兇慘。係是忠逆關頭。渠旣遞臺職。則不可不一番究問矣。福源曰。其情狀不可不一問。而係是言者。覈問似如何矣。熤曰。雖不待覈問。可以覰得其奸狀。左相言誠是矣。上曰。故相金在魯遭彈。亦無餘地。大臣被威福之目。自古然矣。徐判府書啓中。以受過爲言。綽有力量。誠得體矣。向來宮筵事。予之苦心。在於保合兩家。而摘出一偏以言之。殆若間人骨肉。其心術之不正。於此可知矣。顧今無言之世。不聞官師相規。間或有如此怪鬼輩。抵隙潛窺。投呈凶疏。如諺所謂暗中出杵。不得不折之。而擧世以爲藉口之資。豈不可痛乎。華鎭曰。俄於讀疏之際。承聞宮筵二字。臣心不勝驚悚。聖念曲加垂憐。至燭其嫁禍之情狀。恩敎及此。感泣無地。臣之不敢長語。以根柢覈得之意。實有在矣。稱以對辯之章。反售罔測之計。攻斥義理主人之判府者。其心之不但在於判府。可以推知。嚴覈定罪。然後可以塞源矣。上曰。予以宮筵事。有此下敎者。蓋有深長慮也。仍命書判府事徐命善書啓批旨曰。知道。大臣諸宰皆已來會。待卿造朝。欲爲引接。以卿地處。何不幡然回思。急於敦迫。不得長語。卿須卽爲入來事。都承旨傳諭。爾則姑爲仍留。與之偕入。命諸臣退。存謙等曰。臣等雖蒙勘。決不敢退矣。熤曰。國論所在。殿下何如是靳持耶。福源曰。惡逆不討。豈不有傷國體。聖上何不留念乎。豐之曰。臣旣以參贊官登筵。事關討逆。故敢此仰達矣。殿下於濟恭。何如是含容耶。究其罪惡。人皆得以食肉而寢皮。尙今不伏王法。天下寧有是耶。有防祐源亦進伏。善復等一齊齊聲致討。上曰。三承旨竝遞差。豐之有防先退。熤曰。辭敎恐不必如是矣。承旨此事。豈不得當乎。福源曰。工參處分及承旨處分。爲先還收。是臣區區之望也。熤曰。臣等雖退去。明日亦將請對矣。上曰。縱欠敬禮之義。決無召接之理。今日諸宰事。可謂寒心。他日反案後。若有復問之擧。必將以爲。其時迫於大論。不得已有此言云。致位至此。寧不自媿。樂性曰。絲綸有欠和平。豈以未然之事。有此下敎乎。臣等與諸宰。議無異同。此亦臣等之罪也。上曰。是豈予臆逆之說。卿等由前由後。不免欠誠之歸。若知其爲劇逆。則何不早爲聲討。到今煩聒乎。昨今待命。雖駭瞻視。旣承此敎。則卿等知所自處。可也。存謙等皆退。上曰。承旨遞差傳敎。勿爲頒布。上曰。進御淸暑六和湯。自今日停止。出榻敎命書傳敎曰。職務相妨。判義禁具善復許遞。仍命退。承史以次退出。